AfriForum Jeug se ope brief aan prof. Janse van Rensburg van die NWUHoofgebou by die Potchefstroom-kampus van die Noordwes-Universiteit Foto: Maryke Laas, NWU Henk Maree, hoof van AfriForum Jeug het hierdie ope brief aan prof. Fika Janse van Rensburg, visekanselier van die Noordwes-Universiteit (NWU) se Potchefstroom-kampus oor die praktyke wat verbied is tydens eerstejaar se registrasie- en oriënteringsprogram (R&O), wat tans plaas vind: Geagte professor Janse van Rensburg Uit die aard van my beroep moet ek verskil van mense wat verskuilde agendas het. Ek sal vandag egter my bes probeer om die strydbyl vir ’n oomblik te begrawe en rasioneel te verduidelik waarom ek so bitter teleurgesteld is in die wyse waarop u u gesag as rektor van die NWU se Potchefstroom-kampus uitoefen. In die verskeie gesprekke wat ek namens die Afrikanerstudentegemeenskap met u in ’n amptelike hoedanigheid gevoer het, het ek die gevoel gekry dat u ’n diepe omgee vir alle studente aan die Puk koester. Met u grys hare het u my selfs aan die wyse ou Geppetto laat dink. Ook in die video waarna ek hieronder verwys, kry mens daardie selfde gevoel. Die gebeure van 17 Januarie vanjaar het egter ’n onderduimse agenda laat deurskemer en dit duidelik gemaak dat u eerder ’n magtelose Pinocchio is wat slegs sy politiese marionetmeesters se grille wil bevredig. As dié verwysing u nou onkant gevang het, verfris ek graag u geheue: HK [Huiskomitee]-lede is in ’n boodskap versoek om ’n groep eerstejaars van hul onderskeie koshuise na die ouditorium te neem. Tydens dié vergadering het die oorgrote meerderheid eerstejaars duidelik aangedui dat hulle uiters tevrede is met die stand van sake in die registrasie-en-oriënteringsprogram (R&O-program). Dié groep positiewe (Afrikaanssprekende) eerstejaars is egter toe gevra om die saal te verlaat sodat daar met die nie-Afrikaanse eerstejaars alleen vergader kan word. Tydens dié deel van die vergadering is daar sogenaamde “klagtes” ontvang – hoewel geen amptelike klag ingedien is nie. Dié klagtes sluit eerstejaars se ongelukkigheid oor koshuisdrag, die taalbeleid tydens die R&O-program en die “militaristiese gemarsjeer” op kampus in. U en die bestuur het dit toe goed gedink om koshuisdrag en enige vorm van ordelike beweging van groot groepe op kampus te verbied. Verder is die versekering gegee dat alle studente vertaling deur middel van tolkdienste sal ontvang. Dit is egter hartseer dat u eie video slegs Engelse onderskrifte bevat. In dié video aan Puk-studente stel u dat hulle moet kan sê “This is my place”. U het voortgegaan en gesê dat u as bestuur “really [wanted to] listen to what’s happening” en dat daar “effective communication” op kampus moet wees. Nou vra ek jou, Prof: Hoe luister jy na iemand wat nie daar is om sy stem te laat hoor nie? Die video bevat al die elemente van die regerende party se fantastiese propagandaboodskappe: vrede, liefde en ’n gevoel van individualisme. Vra asseblief die ouens wat jou toutjies trek om weer Goebbels se große Lüge- (big lie) propagandategniek noukeurig te bestudeer. Julle lieg te klein terwyl julle taaltrots met lekkerkry wegvry. Die uitsluiting van sekere (en veral Afrikaanse) studente by vergaderings, is egter nie die eerste keer dat julle in die kraal van die anti-Afrikaanse zeitgeist speel nie. In ’n ruggraatlose, vergeefse poging om van Puk-tradisies en -kenmerke soos Totius se standbeeld ontslae te raak, het die bestuur einde verlede jaar aangekondig dat die kleure van die universiteit na pers sál verander. Dit ná talle konsultasies tussen AfriForum Jeug – wat groot getalle Afrikanerstudente verteenwoordig – en die topbestuur; dit ná talle NWU-video’s die “versekering” gegee het dat die bestuur na die wil van studente gaan luister; dit ná die bestuur die verandering na pers en die verwydering van koshuisidentiteit as “gerugte” afgemaak het; dit ná 64% van studente gestem het dat swart voortaan saam met die drie primêre kleure gebruik moet word. Dit maak my en baie Afrikaanse studente baie hartseer dat jy ons só hanteer – Afrikaanse studente wat verantwoordelik is vir die oorwig van studentegelde aan die Puk; Afrikaanse studente wie se ouers en grootouers die universiteit gemaak het wat dit vandag is. Ek wens ek kon jou vertrou en hierdie dinge weer mooi uitpraat. Ongelukkig het hierdie donkie (en die ander Afrikaanse studentedonkies) sy kop te veel teen die harde klip van jou leuens en heuning-om-die-bek-beloftes gestamp. Jy het na ons Afrikanerharte geskiet en ’n snaar getref. Dit is duidelik dat ek verkeerd was toe ek gedink het dat jy die onafhanklike, passievolle, eerbare leier sou wees wat almal op die Puk verdien. Die leiers van die toekoms uit die Puk se skoot sou jou eendag daarvoor bedank. Maar jou skadukamerade se toutjies is skynbaar te dik om te knip. Jy is besig om die Puk van sy identiteit te beroof. Ons het hierdie tipe taktieke ook by Kovsies en Maties gesien. Ons sien die aanval kom. Maar Prof, dié keer is ons slaggereed daarvoor. As die bestuur van die Puk klaar met Afrikaanse studente gepraat het, het ons ook nou klaar gepraat. Julle dink dat ons geïgnoreer kan word omdat ons weier om af te brand, te breek en te vernietig. Meer as 200 000 lede het aan AfriForum die mandaat gegee om hierdie verguising van Afrikaanse mense se regte in die kiem te smoor; ’n mandaat om aan jou deur te kom klop – nie om weer gepaai te word nie, maar om dié keer ons Afrikaanse studente se eise op jou tafel te plaas. Ek glo dit is gepas dat my strydbyl maar tog deur die loop van hierdie brief sy verskyning gemaak het en dat jy besliste verset kan verwag. Dit is uit die aard van die saak wat mens dóén as ’n apatiese diktator vir sy pionne sê: “Gee hulle koek!”